पाशा को हटाने के लिए पाक सुप्रीम कोर्ट में अर्जी  
पाकिस्तानी खुफिया एजेंसी आईएसआई के प्रमुख अहमद शुजा पाशा को तुरंत हटाए जाने के लिए सुप्रीम कोर्ट में याचिका दायर की गई है।
पाकिस्तान की खुफिया एजेंसी आईएसआई के प्रमुख लेफ्टिनेंट जनरल अहमद शुजा पाशा को तुरंत हटाए जाने के लिए सुप्रीम कोर्ट में याचिका दायर की गई है, जिसमें उन पर राष्ट्रपति आसिफ अली जरदारी को अपदस्थ करने के प्रयास में शामिल होने का आरोप लगाया गया है।  कम्युनिस्ट पार्टी ऑफ पाकिस्तान के अध्यक्ष जमील अहमद ने सोमवार को दायर अपनी याचिका में दावा किया कि पाशा इस शीर्ष पद को संभालने के योग्य नहीं हैं। उनकी यह याचिका विदेशी मीडिया में आई खबरों पर आधारित है, जिसमें कहा गया है कि पाशा कथित रूप से जरदारी को हटाने में अरब नेताओं से समर्थन हासिल करने के लिए गए थे।  अहमद ने कहा, आज की तिथि तक इस आरोप का आईएसआई के महानिदेशक और इंटर सर्विस पब्लिक रिलेशन्स ने खंडन नहीं किया है।